ตัวแทนนำขายเบี้ย ส่วนแบ่งชีวิต78%
ตัวแทนประกันรักษาแชมป์ยังทำยอดขายสูงสุด 4 เดือน 1.4 ล้านกรมธรรม์ แต่อัตราเติบโตแพ้ช่องทางธนาคาร
19 ก.ค. 2555

ตัวแทนประกันรักษาแชมป์ยังทำยอดขายสูงสุด 4 เดือน 1.4 ล้านกรมธรรม์ แต่อัตราเติบโตแพ้ช่องทางธนาคาร 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 4 เดือนแรกของปีที่ผ่าน ช่องทางการขายหลักของบริษัทประกันชีวิตยังคงเป็นการขายผ่านตัวแทน โดยมีจำนวนกรมธรรม์ 1.41 ล้านกรมธรรม์ มีสัดส่วน 78.1% ของกรมธรรม์รวมทุกช่องทาง 1.89 ล้านกรมธรรม์ เป็นเบี้ย 68,625 ล้านบาท มีสัดส่วน 58.6% ของเบี้ยรับรวมทุกช่องทาง 1.17 แสนล้านบาท 
สำหรับอันดับรองลงมาเป็นการขายผ่านธนาคาร หรือแบงก์แอสชัวรันส์ มี 2.6 แสนกรมธรรม์ มีสัดส่วน 14.6% ของกรมธรรม์รวมทุกช่องทาง ขยายตัวจากช่วงเดียวกันของปีก่อน 28.3% โดยมีเบี้ยทั้งสิ้น 4 หมื่นล้านบาท มีสัดส่วน 34.4% ของเบี้ยรับรวมทุกช่องทางที่ขยายตัวจากช่วงเดียวกันของปีก่อนถึง 30.8% ถือได้ว่าเป็นช่องทางขายประกันชีวิตที่ได้รับความนิยมเพิ่มสูงขึ้นอย่างต่อเนื่อง 
อย่างไรก็ตาม การขายผ่านทางโทรศัพท์มี 1 แสนกรมธรรม์ เป็นสัดส่วน 5.8% ของกรมธรรม์รวมทุกช่องทาง ขยายตัวจากช่วงเดียวกันของปีก่อน 11.4% มีเบี้ย 3,669 ล้านบาท ขยายตัวจากช่วงเดียวกันของปีก่อน 12.7% ขณะที่การขายผ่านช่องทางอื่นๆ เช่น อินเทอร์เน็ตและร้านสะดวกซื้อ มี 1.8 หมื่นกรมธรรม์ เป็นสัดส่วน 1% มีเบี้ยรับรวม 1,877 ล้านบาท